Arendals Turnforening

Arendals Turnforening (stiftet 17. mai 1857) er landets nest eldste idrettslag, bare Oslo Turnforening er eldre. Arendals Turnforening feiret sitt 150-årsjubileum i mai 2007, og er stadig et aktivt idrettslag. Motto: FRI – FRISK – FRO – FROM.

Historie 
Det var bokbinderen Joseph Stockinger fra Østerrike som introduserte turnsporten i Norge. Joseph Stockinger stiftet først Christiania Turnforening i Oslo, og to år seinere Arendals Turnforening i Arendal. 4. september 1857 fikk de sine første lokaler, to rom i en pakkebod på Langbryggen i Arendal sentrum. Pakkeboden tilhørte konsul Isak Kallevig, og foreningen fikk disponere rommene, som ble innviet 5. oktober samme år. 12. juli 1868 brant en tredjedel av bygningene i Arendal, og turnforeningens lokaler likeså. Noen få ting, som arkivet og guttenes fane ble reddet, og er nå på Aust-Agder museum og arkiv.

I Arendal var det også et rifleskytterlag og et skarpskytterkompani, og disse ble så slått sammen i 1869 med turnforeningen, og navnet ble Arendals Forening for Legemsøvelse og Vaabenbruk. I 1870 bygde foreningen nye lokaler på Hylleveien. 21 år senere, i 1891, ble turnforeningen skilt ut fra skytterlagene, og tok igjen sitt gamle navn Arendals Turnforening. Da lokalet på Hylleveien etter hvert ble for lite, ble lokalet solgt til Filadelfiamenigheten i Arendal i 1935 for 28 000 kr. Turnforeningen hadde ikke funnet nye lokaler, og hadde en klausul i salgskontrakten om å kunne benytte de gamle lokalene inntil de fant nye. Lokalene ble også brukt til konsertlokaler i mange år, da de var de eneste egnede i byen utenom kirkene.

I 1935 fikk turnforeningen kjøpt et tre-etasjers murhus av Arendal Bryggeri i sentrum. Bygget var tidligere brukt som vognhus, lager og ishall av bryggeriet. Huset ble ombygget til turnhall og innviet i 1937, og har siden gått under navnet «Turnhallen». Dette var foreningens eneste turnhall og treningshall frem til 2005 hvor de fikk benytte seg av en hall ved Idrettens Hus på Stoa. I 1948 kjøpte de en hytte, hvor det ble øvinger utendørs om sommeren.

Under andre verdenskrig var turnhallen okkupert av tyskerne, og ble brukt som kino og kantine. Hallen ble ikke tilbakeført til foreningen før 3. juni 1945.

I 2013 ble «Turnhallen» solgt og foreningens aktiviteter flyttet til Sør Amfi på Myra.

Arkivet

Arkivet etter Arendals Turnforening befinner seg på Aust-Agder museum og arkiv i Arendal. Arkivet inneholder bl.a. møtebøker, journaler, saksarkiv, regnskap, diplomer, trykksaker og om lag hundre foto fra foreningens historie.

På Aust-Agder museum og arkiv befinner også foreningens stambok seg. Denne protokollen fra 1857 er bundet inn av Joseph Stockinger selv og inneholder bl.a. foreningens lover og flere beretninger fra foreningens mange jubileer og andre markeringer.

Arkivet er innlemmet i Norges dokumentarv, et register over de viktigste dokumentene i norsk historie. Registeret er en nasjonal utgave av UNESCOs Verdensminne-program (Memory of the World).

Litteratur 
Arendals Turnforening 150 år 1857-2007 – med fortiden inn i fremtiden

Referanser

Kilder 
Agderposten lørdag 26. juni 2010, s. 36-37

Eksterne lenker 
  
 

Turnforeninger i Norge
Idrettslag i Arendal
Idrettslag etablert i 1857
Privatarkiv fra Aust-Agder
Arkiv oppbevart ved KUBEN
Norges dokumentarv